
Proiect

L E G E

pentru modificarea articolului 9 din Legea privind indemnizaţiile pentru incapacitate temporară 

de muncă şi alte prestaţii de asigurări sociale


Parlamentul adoptă prezenta lege organică. 

Art.I. – Alineatul (3) al articolului 9 din Legea privind indemnizaţiile pentru incapacitate temporară de muncă şi alte prestaţii de asigurări sociale nr.289-XV din 22 iulie 2004 (Monitorul Oficial al Republicii Moldova, 2004, nr.168-170, art.771), se modifică şi se expune în următoarea redacţie:

"(3) Indemnizaţia pentru incapacitate temporară de muncă se acordă asiguraţilor cu contract individual de muncă pe durată determinată ce nu depăşeşte un an, pe o perioadă de cel mult 30 zile în cursul unui an calendaristic şi, respectiv, în perioada de plată a ajutorului de şomaj. Acordarea indemnizaţiei pentru incapacitate temporară de muncă asiguraţilor cu contract individual de muncă pe durată determinată de peste un an de zile se efectuează pe perioada prevăzută în alin.(1)."

Art.II. – Prezenta lege intră în vigoare la 1 ianuarie 2007.

PREŞEDINTELE  PARLAMENTULUI

NOTĂ  EXPLICATIVĂ

la proiectul Legii pentru modificarea articolului 9 

din Legea privind indemnizaţiile pentru incapacitate temporară de muncă şi alte prestaţii de asigurări sociale

Necesitatea elaborării şi adoptării proiectului de lege nominalizat rezultă din următoarele considerente.

În conformitate cu dispoziţiile art.47 alin.(1) din Constituţie statul este obligat să ia măsuri pentru ca orice om să aibă un nivel de trai decent, care să-i asigure sănătatea şi bunăstarea lui şi familiei lui, cuprinzînd hrana, îmbrăcămintea, locuinţa, îngrijirea medicală, precum şi serviciile sociale necesare. Astfel, luarea măsurilor pentru asigurarea sănătăţii persoanei prin acordarea îngrijirii medicale şi de servicii sociale necesare constituie o obligaţie fundamentală a statului.

Pe de altă parte, conform art.47 alin.(2) din Legea Supremă cetăţenii au dreptul la asigurare în caz de: şomaj, boală, invaliditate, văduvie, bătrîneţe sau în celelalte cazuri de pierdere a mijloacelor de subzistenţă, în urma unor împrejurări independente de voinţa lor. Deci dreptul la asigurarea cetăţeanului în caz de boală este un drept fundamental al acestuia.

Potrivit art.54 alin.(1) din Constituţie în Republica Moldova nu pot fi adoptate legi care ar suprima sau ar diminua drepturile fundamentale ale cetăţeanului.

Reieşind din cele menţionate mai sus se poate de constatat că prevederile art.9 alin.(3) din Legea privind indemnizaţiile pentru incapacitate temporară de muncă şi alte prestaţii sociale, conform cărora perioada pentru care se acordă indemnizaţie pentru incapacitate temporară de muncă asiguraţilor cu contract individual de muncă pe o durată determinată este de cel mult 30 de zile în cursul unui an calendaristic, nu corespund întocmai normelor constituţionale invocate, deoarece limitarea salariaţilor în cauză la primirea indemnizaţiei respective în consecinţă diminuează esenţial dreptul lor fundamental la asigurarea în caz de boală, garantat fără careva discriminare atît de art.16 alin.(2) şi art.47 alin.(2) din Constituţie, cît şi de art.5 lit.s) şi art.8 alin.(1) din Codul muncii.

Potrivit art.55 lit.a)-m) din Codul muncii sînt prevăzute 13 categorii (grupuri) de salariaţi cu care se încheie contract individual de muncă pe durată determinată de pînă la 5 ani. Mai mult ca atît, conform art.55 lit.n) din acest cod contractele individuale de muncă pot fi prevăzute de legislaţia în vigoare şi în alte cazuri, la care se referă: funcţionarii publici (unele categorii), lucrătorii vamali, judecătorii, procurorii, membrii Guvernului, deputaţii etc.

Astfel, numărul total al salariaţilor, demnitarilor şi funcţionarilor care activează în bază de contract individual de muncă pe durată determinată, pe ţară este destul de considerabil, fapt ce impune aducerea prevederilor legislative discriminatorii faţă de aceste persoane în concordanţă cu dispoziţiile constituţionale.

Pornind de la cele expuse, în proiectul de lege vizat se propune de diferenţiat perioadele de acordare salariaţilor a indemnizaţiei pentru incapacitate temporară de muncă în funcţie de durata contractelor lor individuale de muncă. Indemnizaţia în cauză pentru asiguraţii cu contract individual de muncă pe durată de pînă la un an se va acorda pe o perioadă de cel mult 30 zile în cursul unui an calendaristic, iar pentru asiguraţii cu contract individual de muncă pe durată determinată de peste un an de zile – pe perioada de cel mult 180 de zile în cursul unui an calendaristic, adică în baze generale. Diferenţierea perioadelor de plată a indemnizaţiilor în cazul dat rezultă din principiul contributivităţii stabilit conform art.3 lit.e) din Legea privind sistemul public de asigurări sociale.

Deputaţii în Parlament:


